Blind Lemon Jefferson

«Blind» Lemon Jefferson (født 24. september 1893 i Coutchman, Texas, død  19. desember 1929 i Chicago) var en amerikansk bluessanger og -gitarist. Han er en av blueshistoriens viktigste skikkelser, og den første mannlige bluessangeren med kommersiell suksess på 1920-tallet. Sammen med Texas Alexander regnes han som grunnleggeren av den varianten av country bluesen som kalles Texas-blues. I 1980 ble Jefferson posthumt valgt inn i Blues Hall of Fame.

Før Blind Lemon Jefferson var de bluessangerne som nådde ut til et større publikum alltid kvinner, som Ida Cox og Bessie Smith. Disse hadde et repertoar som var skrevet av andre, og de ble akkompagnert av et band. Jefferson innleda tradisjonen med bluessangeren som soloartist som akkompagnerte seg sjøl, og som sang egenkomponert materiale ved siden av det velkjente standardrepertoaret. Blant Jeffersons egne sanger er "Matchbox Blues," "See That My Grave Is Kept Clean," og "Black Snake Moan" de mest kjente. I alt spilte han inn mer enn hundre sanger i løpet av få år, og influerte ikke bare andre tidlige bluesmenn som Leadbelly og Lightnin' Hopkins, men også seinere generasjoner av musikere innen blues og populærmusikk.

Lemon Jefferson ble født på en farm i Couchman utafor Wortham, Texas, som en av sju søsken. Fødselsåret var lenge ansett å være 1897, men nyere gransking av folketellingslistene godtgjør at han var født så tidlig som i 1893. Han var blind fra fødselen. 

Omkring 1912 begynte han å synge og spille gitar på lokale fester og tilstelninger. Blant hans musikalske inspirasjonskilder var ikke bare musikken blant de svarte bomullsplukkerne i området, men også gitarspillende meksikanske jordbruksarbeiderne, som brakte med seg en flamencoinspirert stil. De ulike impulsene gjorde at han utvikla en unik stil med kompleks frasering og raske løp. I løpet av et par år begynte han å ta spillejobber i Groesbeck, Buffalo, Waco o.a. nærliggende byer, og fra omkring 1915 også Dallas. Fra 1917 var han bosatt i Dallas. Her møtte han den noe eldre Leadbelly, som ble mektig imponert over Jeffersons spill, og seinere lagde sanger til hans pris, blant annet "Blind Lemon's Blues." De to spilte også sammen i en kort periode, inntil Leadbellys første fengselsopphold.

Før 1920 brakte spillinga han til andre stater langs Mississippi. I 1925 ble han oppdaga av en talentspeider for plateselskapet Paramount Records, og de første opptaka ble gjort i Chicago ved årsskiftet 1925/26. Her spilte han inn to gospelsanger, "I Want to Be Like Jesus in My Heart" og "All I Want Is That Pure Religion". Plata ble utgitt under pseudonymet Deacon L.J. Bates. Seinere samme år begynte Jefferson å utgi blues under eget navn, men han gjorde også seinere i karrieren innspillinger under pseudonymene Deacon L.J. Bates og Elder J.C. Brown. De fleste av hans ca. 100 innspillinger ble gjort for selskapet Paramount. Platene oppnådde nesten umiddelbart stor spredning; overraskende nok, ettersom Jefferson hadde en typisk ikke-kommersiell stil med sin høye, klagende røst og sitt komplekse gitarspill.

Blind Lemon Jeffersons liv og karriere fikk en brå og tragisk ende. I slutten av desember 1929 ble han funnet ihjelfrosset i snøen i Chicagos gater. Det har versert mange historier om hvordan han døde – han skal ha gått seg bort på veg hjem fra et selskap, han skal ha blitt forlatt av sjåføren sin, han skal ha blitt drept i en bilulykke eller hatt et hjerteslag. Noen dødsattest foreligger ikke, og Jeffersons død vil forbli uoppklart.

Referanser

Eksterne lenker 
 
 
 
 allmusic.com - detaljert diskografi

Bluesmusikere fra USA
Blues Hall of Fame
Personer fra Freestone County i Texas
Personer fra Navarro County i Texas